**Cserdiné Németh Angéla polgármester ünnepi beszéde**

**az 1848-1849-es forradalom és szabadságharc tiszteletére rendezett rákospalotai megemlékezésre**

**2024. március 15.**

Tisztelt Kerületi Ünneplők!

Tisztelt Honfitársaim!

1848-49 forradalmának és szabadságharcának 176. évfordulóján emlékezni és ünnepelni gyűltünk ma itt össze, a Kossuth-szobornál. 1848. március 15-én a szabadságvágyukat és demokratikus követeléseiket megfogalmazó forradalmi elődeink egy szabad és független, igazságosabb és szolidárisabb Magyarországért indítottak küzdelmet.

Igaz hazafiként egy olyan ország javát kívánták szolgálni, amelyben a jog nem csak kevesek kiváltsága, hanem széles tömegek biztosítéka - egy méltányosabb és összetartóbb, sokszínűbb és kiegyensúlyozottabb társadalom érdekében. Ahol a gyarapodás és a tisztes megélhetés, a szabad nyelvhasználat és hitbéli meggyőződés, a törvény előtti egyenlőség és a közteherviselés kovácsolja egybe, teszi erősebbé és ellenállóbbá a nemzetet.

Idén májusban lesz immár húsz éve, hogy hazánk az Európai Unió teljes jogú tagjává vált. Három és fél évtizeddel a demokratikus rendszerváltás után mégis sokan joggal érezzük úgy: jócskán van okunk az aggodalomra. *Kossuth Lajos* szavaival élve: *„A mindenhatóság akár király, akár parlament kezében legyen, ellentéte a szabadságnak.”*

Elfogadhatatlan, hogy bárki feljogosítva érezze magát arra, hogy eldöntse, ki a magyar és ki nem, ki a jó hazafi és ki a hazaáruló. Elfogadhatatlan, hogy hazánkban még a törvény előtt is vannak egyenlőbbek az egyenlők között. Elfogadhatatlan, hogy mára szemérmetlenül és nyílt színen zajlik a korrupció. Hogy a kiváltságosok és a megfelelő kapcsolatokkal rendelkezők bármilyen gazemberséget megúszhatnak ebben az országban.

Európaiként, magyar hazafiként és kerületi lokálpatriótaként, igaz demokrataként ezzel szemben mi még ma is hiszünk az igazság, a méltányosság és a szolidaritás nemzetet, várost és kerületi közösséget is egybekovácsoló erejében. *Göncz Árpád* köztársasági elnök így fogalmazott 1992-ben: *„Finnország (…) kétszeri háborúvesztés, leggazdagabb területének elvesztése után, menekültek százezreit befogadva, képes volt tizenkilenc év alatt (…) a világ anyagi-technikai élvonalába felküzdeni magát. Talán azért, mert ott fent, északon, ha a szivárványt ismerik is, a délibábot biztos, hogy nem. (…) sem a múltat nem szabad dramatizálnunk (…), sem a jövő délibábos álmába belevesznünk. (…) Ne tekintsük hazánkat - s határainkon kívül élő nemzettársaink csoportjait - egy-egy különálló, magányos, szélfútta tanyának, hanem valamennyi itt élő népet és államalakulatot együtt egy utca házsorának, amelyben a házak egymásnak vetik a vállukat.”*

Mára sajnos sok szempontból messze kerültünk azoktól az 1848-ban és 1956-ban is megfogalmazott demokratikus eszményektől, amelyekre három és fél évtizede alapoztuk a szabaddá és függetlenné vált hazánk fejlődését. Pedig ezek megóvása és kormányokon átívelő, tartós és biztos szavatolása mindannyiunk felelőssége, közös nemzeti érdek. Ahogyan a közmegegyezés és konszenzus óhaja vezérelte 1848 legismertebb történelmi személyiségeit, úgy ma sincs más út előttünk.

Bármilyen nagy hangerővel is harsog a közpénzmilliárdokból fizetett kormányzati gyűlölet- és hazugságpropaganda, a látványos hatalomtechnikai szemfényvesztésből soha nem lesz a nemzet egységének érdekeit szem előtt tartó felelősségteljes kormányzás. Mert csak a megegyezés és a kompromisszum, egymás jogainak és méltóságának tiszteletben tartása, és a legkiszolgáltatottabbak iránt tanúsított szolidaritás vezet egy demokratikusabb, igazságosabb és emberségesebb társadalomhoz.

Amint az ünnepnap tiszteletére ma mindannyian, úgy a márciusi ifjak is kokárdát tűztek ki a kabátjukra – de azt nem pártjelvényként viselték. A nemzet egységét és nem a széthúzást, az összefogást és nem a kirekesztést hirdették. A sajtó és a szólás szabadságát követelték a propaganda és a cenzúra, az elhallgatás és a hatalom hazugságai ellenében. Nem hibáztatták sorsukért a szegényeket, inkább segíteni próbáltak rajtuk.

Bár a márciusi forradalom igazi nemzeti szabadságharchoz vezetett, s a forradalmárok szentül hittek Magyarország értékeiben és felemelkedésében, sosem voltak külföld-ellenesek, nem hirdettek bezárkózást. Ellenkezőleg, tisztelettel tekintettek a szabadság francia, amerikai, német, olasz, osztrák híveinek példájára. Tanulni és okulni akartak az ottani eseményekből, és ettől nem érezték magukat kevésbé magyarnak.

*Petőfi* és *Kossuth*, *Vasvári Pál*, a márciusi ifjak egyik vezéralakja és *gróf Batthyány Lajos*, Magyarország első alkotmányos miniszterelnöke, vagy épp az egykoron itt, Rákospalotán lakó *Horváth Mihály*, a *Függetlenségi Nyilatkozat* egyik megfogalmazója, aki *Kossuth* kormányzósága alatt vallás- és közoktatásügyi miniszter volt – mind igazi hazafiként, aranyló betűkkel, mindörökre felírták Magyarország nevét a nagybetűs Történelem lapjaira.

Ismét *Göncz Árpád* köztársasági elnök 32 évvel ezelőtti gondolatait idézem: *„Magyarország ma független ország - függetlenségét csak józan belátása korlátozza. (…) De a (…) tizenkét pontot érdemes figyelmesen elolvasnunk: vajon teljesült-e valamennyi? S az alkotmány sáncai vajon valamennyiünket egyaránt védenek-e? (…) Megértjük-e végre-valahára, hogy a parttalan viták a széthúzást, erőink elfecsérlését eredményezik, s olyan útra visznek, amelynek a végén pusztulás vár? Megtanultuk-e, hogy csak az összefogás, a megértés szándéka visz előre?”*

Meggyőződésem, hogy a lokálpatrióta demokratáknak ma ismét össze kell fogniuk - Magyarországon, Budapesten és itt, a Tizenötödik kerületben is. Cselekednünk kell, hogy megvédjük a kivívott demokratikus értékeinket, a közösségünk és az otthonunk biztonságát. Mi tisztában vagyunk a kötelességeinkkel, de nem engedünk a ’48-ból, a minket megillető jogaink mellett is kitartunk!

Ahogyan 1848. március idusán kívánták forradalmi elődeink, úgy valljuk ma mi is: legyen szabadság, egyenlőség és testvériség – szerte Magyarországon és itt, Rákospalotán, Pestújhelyen és Újpalotán!